<classify> Rais wa Zanzibar, Dk Ali Mohamed Shein amesema Zanzibar ipo katika mikakati ya kutekeleza uchumi wa buluu, ambayo itaiwezesha kuvuna rasilimali za baharini na kuongeza pato kwa wavuvi.Alisema hayo Malindi Mkoa wa Mjini Magharibi Unguja, wakati akiweka jiwe la msingi la ujenzi wa soko la kisasa kwa ajili ya wavuvi. Dk Shein alisema Zanzibar inayo hazina ya rasilimali za baharini, ikiwemo samaki wakubwa ambao wakivuliwa wataongeza pato la wavuvi.Aliitaja mikakati iliyochukuliwa sasa kuwa ni kununua meli ya uvuvi, itakayokuwa na uwezo wa kuvua eneo la bahari kuu. Alisema serikali imelifufua upya Shirika la Uvuvi ZAFICO ambalo litalaratibu shughuli za uvuvi katika ukanda wa eneo la bahari kuu.Hiyo ndiyo mikakati yetu kuona kwamba tunaingia katika uchumi wa buluu na kutuwezesha kuvuna rasilimali za baharini na kulitumia eneo la bahari kuu kwa uvuvi, alisema. Alisema boti nyingine nne kwa ajili ya kuvua eneo la bahari kuu, zipo katika hatua za mwisho kuingia Zanzibar.Tumeagiza boti nyingine nne kwa ajili ya uvuvi wa bahari kuu ili kuona wavuvi wetu wanafaidika na kuvuna rasilimali za baharini kikamilifu, alisema.Alisema ujenzi wa soko jipya, utawawezesha zaidi ya wavuvi 600 kupata huduma mbalimbali huku akisisitiza usafi utakaozingatia mazingira.Soko hili litakuwa na hadhi ya kimataifa, kwa hiyo wavuvi na wananchi watakaolitumia wanatakiwa kuzingatia usafi wa mazingira yake.Alilipongeza Shirika la Kimataifa la Misaada la Japan JICA kwa misaada yake, ambayo imelenga kukuza uchumi na ustawi wa sekta ya uvuvi. Mapema Waziri wa Kilimo, Maliasili, Mifugo na Uvuvi, Mmanga Mjengo Mjawiri aliwataka wavuvi kuacha uvuvi haramu, ambao umesababisha baadhi ya maeneo kukabiliwa na uhaba mkubwa wa samaki na rasilimali zake.Soko hili tunataka litumiwe kwa ajili ya kuleta samaki na bidhaa zake ambazo zinakidhi thamani na hadhi ya soko, alisema.Mwakilishi wa Shirika la Kimataifa la Misaada la Japan JICA, Matsuyama Satoru alisema ujenzi wa soko hilo utagharimu Sh bilioni 26.491, ambapo Sh bilioni 22.776 kati ya hizo ni msaada na zitatolewa na JICA. Katika ujenzi wa soko hilo, Sh bilioni 3.715 zitatolewa na Serikali ya Mapinduzi ya Zanzibar.  <topic>: KITAIFA 